**NÁRODNÁ RADA SLOVENSKEJ REPUBLIKY**

**VIII. volebné obdobie**

**50**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19.

Vláda Slovenskej republiky dňom 12. 03. 2020 vyhlásila mimoriadnu situáciu
podľa § 8 zákona Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky.

Šírenie korona vírusu je v súčasnosti Svetovou zdravotníckou organizáciou považované za kontrolovateľnú pandémiu, ak štáty prijmú dostatočne razantné a prísne opatrenia s cieľom spomaliť a zvrátiť priebeh šírenia vírusu medzi obyvateľstvom.

Nakoľko šírenie tohto vírusu spôsobuje priame negatívne dopady na európsku aj domácu ekonomiku, je nevyhnutné prijať opatrenia na zmiernenie týchto dopadov pre spotrebiteľov, fyzické osoby - podnikateľov a malé a stredné podniky.

Cieľom opatrení je pomôcť dlžníkom reagovať na vzniknutú situáciu a zabrániť paralyzovaniu ich činností formou možnosti odkladu splácania úverov poskytnutých spotrebiteľom, fyzickým osobám – podnikateľom a malým a stredným podnikom, ktoré spĺňajú definíciu malého a stredného podniku uvedenú v prílohe I  nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení.

Navrhuje sa prijatie takých mimoriadnych opatrení, ktoré majú zabezpečiť, aby z dôvodu objektívnej nemožnosti splácania úverov riadne a včas nenastali nepriaznivé skutočnosti majúce negatívny dopad na činnosť spotrebiteľov, fyzických osôb – podnikateľov a malých a stredných podnikov.

Zároveň sa navrhuje ustanoviť niektoré prekážky v štátnej službe príslušníkov FS, pri ktorých by ozbrojený príslušník FS bol oprávnený čerpať služobné voľno s nárokom na služobný plat, resp. 75% služobného platu z dôvodu starostlivosti o dieťa, ktorého škola bola z dôvodu pandémie zavretá.

Vzhľadom na uvedené je potrebné urýchlene prijať zákon o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 tak, aby sa vytvorili legislatívne podmienky, ktoré zabezpečia pomoc a podporu jednotlivým skupinám obyvateľstva v tejto náročnej situácii.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19.

Schválené vládou SR dňa 6. apríla 2020.

**Igor Matovič, v. r.**

predseda vlády Slovenskej republiky

**Eduard Heger, v. r.**

podpredseda vlády a minister financií Slovenskej republiky